Proġetti marbuta ma' Master Plan għall-widien b'investiment ta' €17 -il miljun
Imtella' Lulju 30, 2020 - Aġġornata 30 Ta' Lulju, 2020 3:04pm B'investiment ta' €17-il miljun kofinanzjati mill-Unjoni Ewropea, tnieda l-proċess biex jiġu żviluppati l-Masterplans għall-immaniġġjar tal-widien fil-pajjiż. Parks Malta li qed taħdem flimkien mal-aġenzija għall-enerġija u l-ilma diġà ġabret informazzjoni fuq tmenin kilometru tal-widien, u se tibda konsultazzjoni mal-pubbliku bil-mira li l-widien jitgawdew aħjar mill-pubbliku u anki mill-bdiewa. Varat il-proċess mill-proġett Life tal-Unjoni Ewropea biex jiġu mmanniġġjati l-widien tal-pajjiż, proġett mmexxi minn Parks Malta u l-aġenzija għall-enerġija u l-ilma, biex jiġu ndirizzati l-isfidi varji fis-settur tal-ilma. L-ewwel parti mill-proġett se jkun fuq il-widien f'sittax -il lokalità f'Malta u Għawdex, b'kollox mat-tmenin kilometru ta' widien, jiġifieri n-nofs tal-widien li għandna fil-gżejjer Maltin. Parks Malta diġa' ġabret tagħrif fuq il-widien fosthom fuq l-ilma tal-pjan, in-naħal u l-prodotti li jitkabbru mill-bdiewa. Alex Borg Galea minn Parks Malta qal li b'investiment ta' miljun u tmien mitt elf ewro inġabret mhux biss l-informazzjoni iżda se jsir xogħol ta' restawr tal-kanali fil-widien u anki tneħħija ta' rimi llegali. Parks Malta se tkun qed tikkonsulta wkoll mal-pubbliku biex jaraw kif l-aħjar jipproteġu l-widien. "Ħa nibdew nitkellmu man-nies, kunsulli lokali, u ngo's u se nitkellmu magħhom bid-diversi media." Il-Ministru għat-Turiżmu Julia Farrugia Portelli qalet li fl-ewwel fażi ta' dan il-pjan se ssir konsultazzjoni pubblika bil-għan li l-widien ikomplu jservu ta' attrazzjoni kemm għal Maltin kif ukoll viżitaturi f'pajjiżna. Min-naħa tiegħu l-Ministru għall-Enerġija u l-Ilma Michael Farrugia qal li dan il-progett se jtejjeb ukoll il-kwalita' tal-ilma li jasal għand in-nies fid-djar. "Irridu naraw li l-ilma kemm dak li nipproducu, dak ta' taħt l-art, u ilma tax-xita u widien nippreservawh kemm nistgħu" Is-Segretarju Parlamentari għall-Fondi Ewropej Stefan Zrinzo Azzopardi qal li l-fondi Ewropej allokati għal din l-inizjattiva joħorġu mill-Water Framework Directive, fosthom għal tnaqqis fil-konsum tal-ilma, sistemi ta' riġenerazzjoni tal-ilma, u mmaniġġjar tal-widien. Il-Proġett kollu għandu jitlesta sas-sena 2025.